A nagy melegben sem kell aggódni a tó vízminőségéért.

Kánikulában is kiváló minőségű maradt a Balaton vize – írta közleményében az MTA Ökológiai Kutatóközpontja. A parti zónában megjelenő zöldalgák is a kedvező ökológiai körülményekre utalnak.

A júniusi kánikulában a víz hőmérséklete meghaladta a 25 fokot, a tó vize, amíg a szél fel nem kavarta, fenékig átlátszó volt. A vízben lebegő mikroszkopikus algák mennyisége messze az egészségügyi határérték alatt maradt, annak ötödét sem érte el. Korábban a vízből tömegesen kirepülő kifejlett árvaszúnyogok nagy kellemetlenséget okoztak a vendégeknek és a lakosoknak, azonban a vízminőség javulásával a tömeges rajzás valószínűsége egyre kisebb.